Élménybeszámoló

Johannes Gutenberg Universität
Mainz- Németország
2017 SOMMERSEMESTER

Az Erasmus mobilitási programnak köszönhetően a 2017 tavaszi félévét Németországban, Mainzban tölthettem. Ha szeretnél magadnak egy igazán izgalmas félévet szerezni, szeretnél más kultúrát, más nemzeteket megismerni vagy csak a nyelvi készségedet szeretnéd fejleszteni, bátran ajánlom, hogy jelentkezz a mobilitási programba, mert felejthetetlen élményben lesz részed.

Előkészületek:

Ahhoz, hogy egy részt tudj venni a programban az itthoni egyetemen kell jelentkezned egy fényképes önéletrajzzal és egy motivációs levéllel. A külügyi iroda honlapján megtalálható az összes információ, ami a jelentkezéshez szükséges.
A tanév Németországban viszonylag későn kezdődik április 1-től szeptember 30-ig tart. Ez kifejezetten előnyös, ha kedvezményes vizsgarendben előre meg szeretnél csinálni pár vizsgát, ugyanakkor az itthoni kedvezményes vizsgarend sajnos pont abban az idő intervallumban van, amikor kint a beiratkozást, beköltözést és az egyéb rendkívül fontos papírmunkát kell intézni, szóval érdemes átgondolni és jól megtervezni az itthoni vizsgákat.
A kiutazás előtt elég sok határidős dolgot kell elintézni és érdemes ezeket a határidőket betartani, hogy tényleg probléma mentesen tudj felkészülni a kint töltött időre. Ahhoz, hogy a mainz-i egyetemen tanulhass először online kell jelentkezned ezen a weboldalon: <https://jogustine.uni-mainz.de>. Ezen az oldalon van lehetőséged a tárgyak listáját megnézni és kiválasztani, hogy mit szeretnél kint tanulni. A tanulni kívánt tárgyakat már jó előre ki kell választani és bevezetni a tanulmány szerződésbe, de természetesen van lehetőség a módosításra, sőt a kinti koordinátorok igyekeznek a lehető legtöbb segítséget nyújtani. Érdemes még a kiutazás előtt egy euro-s bankszámlát nyitni, mert egyrészt az ösztöndíj erre érkezik, másrészt a kinti fizetést is leegyszerűsíti.

Szállás:

Az egyetemhez számtalan kollégium tartozik, többségük az egyetem környékén találhatók. Sajnos a kollégiumok elég drágák, cserébe viszont rendezettek és tiszták. A kollégiumok listáját az alábbi linken találhatod meg: <http://www.studierendenwerk-mainz.de/wohnen/wohnheime/>. A kollégiumba külön kell jelentkezni, szintén ezen a honlapon. Érdemes minél előbb elküldeni a jelentkezést, mert így nagyobb a valószínűsége, hogy ott kapsz szobát, ahol szeretnél.

Kiutazás:

Én abban a szerencsés helyzetben volta, hogy a szüleim kocsival kivittek, szóval egy csomó cuccot tudtam itthonról vinni, amit így nem kellett kint külön megvennem. Szerencsére azonban a Frankfurt-Hahn reptérre érkező járatok ára nagyon kedvező sőt, ha jó előre lefoglalod, akkor akár pár ezer forintért is ki lehet utazni és összesen kb. másfél óra az út, míg autóval/ vonattal legalább 10-12 óra.

Kezdetek:

Ahogy már említettem, hivatalosan a félév április 1-én kezdődik gyakorlatilag, azonban az első két hét a felvételt nyert helyi és a külföldi hallgatóknak a beiratkozásáról és a különböző papírmunkák elintézéséről szól. A külföldi hallgatók számára rendezik meg az ún. Infodays-t, amelynek keretén belül együtt beiratkoztok az egyetemre, megkötitek az egészségbiztosítást, elintézitek a szállással kapcsolatos papírmunkákat, ezért mindenképpen ajánlom az ezen való részvételt, mert nagy mértékben megkönnyíti a félév kezdetét. Ezenkívül, mivel csapatban intézitek az ügyeket, lehetőségetek nyílik megismerni a többi külföldi hallgatót és már ezalatt a pár nap alatt is nagyon sok ismeretséget lehet kötni, ami még élvezetesebbé teszi a kint létet.

Programok:

Az egyetem számtalan programot szerevezett a külföldi hallgatók számára, sőt sok olyan programot is, ahol a helyi diákokkal együtt tudtunk szórakozni. A félév elején szokták megrendezni az ún. Mix- tour-t, ahol játékos feladatokon keresztül tud az ember minél több különböző nemzetiséggel találkozni. Ezen kívül minden kedden este az egyetem területén lévő kollégium (Inter II) bárjában szoktak összejöveteleket tartani, ahol lehet beszélgetni, csocsózni, inni, táncolni, tehát kiváló ismerkedési lehetőség, érdemes rendszeresen eljárni.

Tanulmányok:

A félév kint nagyjából ugyanúgy kezdődik, mint itthon, vagyis a kurzusokra való jelentkezéssel. Ez ugyanúgy, mint itthon egy internetes felületen történik, de az erasmusos joghallgatóknak elég csak egy formanyomtatványt kitölteni és azt leadni a koordinátornál, aki az én esetemben Klaus Mayer volt. A vizsgára való jelentkezést is ő intézi, úgyhogy azzal sem kell külön foglalkozni.
Én 16 kreditet vettem fel, amelyet az alábbi tárgyak tettek ki:

* Europarecht- 7 kredit

Az Europarecht oktatása egy 3 órás előadás keretén belül zajlott, amely előadás teljesen olyan volt, mint az itthon megszokott előadások. A bejárás természetesen itt sem kötelező, de ajánlott, mert segít a felkészülésben és megértésben, plusz minél többet hallja az ember a különböző rövidítéseket, annál könnyebben tanulja meg. A kurzus egy írásbeli vizsgával zárul, amely vizsgán 18 pontot lehet elérni és 4 pont elérése szükséges a vizsga teljesítéséhez. Ez a 4 pont kevésnek tűnik, de a vizsga korántsem olyan egyszerű, annak ellenére, hogy lehet használni az EUSZ-t és EUMSZ-t.

* The social scinetist’s view of Germany-5 kredit

Ez a kurzus nem kifejezetten jogi tárgy volt, hanem a külföldi diákoknak hirdették meg, tehát angol nyelven tartották. A kurzus másfélórás volt és bár a tanár tartott előadást az óra rendkívül interaktív volt, sőt sokszor el is várták az oktatók, hogy hangot adjunk véleményünknek egy adott témával kapcsolatban. Ezen a kurzuson a német állami, politikai és társadalmi berendezkedésről, választások menetéről, média szabályozásról volt szót. Hasznosnak találtam, mert így jobban megismerhettem a német kultúrát, társadalmat és gondolkodásmódot.

* Rectsvergleichung- 4 kredit

Ez a kurzus igazából egy workshop volt. Külön nyomtatványon kellett rá jelentkezni és szintén Herr Mayernél kellett leadni. Ezt követően beosztottak egy csoportba és onnantól kezdve a csoporttal kellett együtt dolgozni. Minden csapat kapott egy jogi témát, amit úgy kellett feldolgozni, hogy közben a különböző jogrendszereit kellett összehasonlítani. Pl. az én csapatomban volt egy ír fiú két német hallgató, egy olasz lány és én. A feladat pedig az volt, hogy a saját jogrendszereinket kellett összehasonlítani és egy prezentáció keretében előadni az oktatónak és a többi csapatnak, hogy mire jutottunk. Személy szerint nekem ez a kurzus tetszett a legjobban, mert egy nagyon jó csapatba kerültem és nagyon sok érdekességet tanultam meg, ráadásul mivel az előadást németül kellett tartanom a nyelvet is tudtam gyakorolni.

Összességében egy nagyon izgalmas és élményekkel teli félévet tudhatok magam mögött, amely alatt a nyelvi fejlődésen kívül egyéb más, a későbbi munkavállalás során nagyon jól hasznosítható készségek birtokába kerültem.

Remélem tetszett a beszámoló és ha bármilyen kérdésetek van facebookon megtaláltok. ☺